PAIKUSE VALLAVALITSUS

K O R R A L D U S

Paikuse                                                                               	                         12. juuni 2017 nr 139

Detailplaneeringu koostamise algatamine ja 
keskkonnamõju strateegilise hindamise 
algatamata jätmine 

Paikuse Vallavalitsusele laekus 23. mail 2017 avaldus detailplaneeringu algatamiseks Pärnade pst 3 ja selle lähiümbruse maa-alale Paikuse vallas Paikuse alevis.

Kinnistule kehtib Paikuse Vallavolikogu 21.01.2008 otsusega nr 1 kehtestatud Pärnade puiestee, Paide mnt, Tehnika tänava ja Pärnade pst 9 asuva krundi vahelise maa-ala detailplaneering, mis vajab ülevaatamist. Krundid on selle alusel moodustatud, trassid on välja ehitamata.

Planeeringu algatamisega taotletakse ehitusala maksimaalselt võimalikku suurendamist ja tehnovõrkude lahenduse ümbervaatamist. Ümberkruntimist ei toimu ja uusi krunte ei moodustata.

Lähtudes planeeringu eesmärkidest ja planeeringuala keskkonnatingimustest, ei kaasne planeeritava tegevusega eeldatavalt keskkonnamõju hindamise ja keskkonnajuhtimissüsteemi seaduse (KeHJS)  § 2² mõistes olulist keskkonnamõju ning seetõttu ei ole keskkonnamõju strateegilise hindamise (KSH) algatamine eeldatavalt vajalik. Vastavalt KeHJS § 6 lg 1 ja 2 ei ole KSH ega eelhinnang detailplaneeringu koostamiseks vajalik.

Käesoleva detailplaneeringu koostamisega ei kaasne Paikuse vallale kohustust avalikult kasutatava tee, üldkasutatava haljastuse ja välisvalgustuse väljaehitamiseks. Sademeveed ja tulekustutusvete lahenduse väljaehitamine sätestatakse detailplaneeringust huvitatud isikuga vastavalt planeerimisseaduse § 131 sõlmitavas halduslepingus, millega huvitatud isik võtab kohustuse nimetatud detailplaneeringukohaste rajatiste väljaehitamiseks või väljaehitamisega seotud kulude täielikuks või osaliseks kandmiseks. 

Lähtudes eeltoodust ning planeerimisseaduse § 128 lg 1 keskkonnamõju hindamise ja keskkonnajuhtimissüsteemi seaduse § 34 lg 2 ja Paikuse Vallavolikogu 15. juuni 2015 määruse nr 9 „Pädevuse delegeerimine“ § 1 punkti 2 alusel 

1. Algatada detailplaneering Paikuse alevis Pärnade pst 3 ja selle lähiümbruse maa-alale ning kinnitada detailplaneeringu lähteülesanne, mis koosneb lähteseisukohtadest ja planeeritava maa-ala asukohaskeemist (lisatud).

2. Jätta algatamata antud detailplaneeringu keskkonnamõju strateegiline hindamine.

3. Vallaarhitektil korraldada teate avaldamine Ametlikes Teadaannetes ja Paikuse valla veebilehel 14 päeva jooksul detailplaneeringu algatamisest arvates ning ajalehes “Pärnu Postimees” 30 päeva jooksul detailplaneeringu algatamisest arvates. 

4. Paikuse Vallavalitsus võib detailplaneeringu koostamise lõpetada, kui koostamise käigus ilmnevad asjaolud, mis välistavad planeeringu elluviimise tulevikus, sealhulgas kui kinnisasja omanik esitab taotluse detailplaneeringu koostamise lõpetamiseks või planeeringu koostamise eesmärk muutub oluliselt koostamise käigus. 

5. Korraldust on võimalik vaidlustada 30 päeva jooksul teatavakstegemisest, esitades vaide Paikuse Vallavalitsusele haldusmenetluse seaduses sätestatud korras või kaebuse halduskohtule halduskohtumenetluse seadustikus sätestatud korras.

6. Korraldus jõustub teatavaks tegemisest.

Kuno Erkmann                                                     	
Vallavanem	Eve Paas
	Vallasekretär